ВЪПРОСИ И ОТГОВОРИ ПО ПРОЦЕДУРА
№ BG161PO003-1.1.03 “РАЗВИТИЕ НА СТАРТИРАЩИ ИНОВАТИВНИ ПРЕДПРИЯТИЯ ЧРЕЗ ПОДКРЕПА ЗА ВНЕДРЯВАНЕ НА ИНОВАТИВНИ ПРОДУКТИ, ПРОЦЕСИ И УСЛУГИ”
 

ОТГОВОР НА ВЪПРОС № 78,
ПОЛУЧЕН НА 17.01.2012 г. и
ПУБЛИКУВАН НА 27.01.2012 г.
ВЪПРОС № 78
Във връзка с процедура BG 161 PO 003 – 1.1.03 „Развитие на стартиращи иновативни предприятия чрез подкрепа за внедряване на иновативни продукти, процеси и услуги” имам следното запитване:

Видно от електронната страница на Управляващия орган на ОП „Развитие на конкурентоспособността на българската икономика”  2007 – 2013 г. гореописаната процедура е отворена за кандидатстване с проекти. От друга страна, в т. 3.3. на Насоките за кандидатстване процедурата е открита за кандидатстване „без определен срок за кандидатстване в съответствие с чл. 12, ал. 7, т. 2 от ПМС № 121 от 31.05.2007 г.”  Моля, да дадете допълнителни разяснения по следните въпроси:

1.Въпреки, че процедурата е отворена за кандидатстване с проектни предложения, коя е възможната крайна дата за предоставяне на проектни  предложения, при условие, че програмният период е 2007 – 2013 г.?

2.Ако компания разработи проектно предложение, кандидатства и бъде одобрена за финансиране, например до средата на юни  2012 г., кой е възможният период за изпълнение на проектните дейности, след като програмния период е до 2013 г.?

3.Съществува ли индикативен план на оценителните сесии за 2012 г. и къде може да бъде открита информация за него?

Благодаря Ви предварително за предоставената информация.

С уважение:Гергана Коджейкова

17.01.2012 г.
ОТГОВОР № 78
1. Съгласно регламент (EO) № 1083/2006 на Съвета от 11 юли 2006 година относно определянето на общи разпоредби за Европейския регионален фонд, Европейския социален фонд и Кохезионния фонд и за отмяна на Регламент (EO) № 1260/1999, за да се считат разходите по един проект за допустими, те трябва да са направени най-късно до 31.12.2015 г. Същевременно договорите за безвъзмездна финансова, в рамките на който са направени посочените разходи, трябва да са сключени до края на програмния период (31.12.2013 г.) В тази връзка в случай, че определеният финансов ресурс по процедурата не е изчерпан или не е издадено решение от Ръководителя на Управляващия орган за нейното прекратяване,  периодът, до който най-късно следва да бъдат подавани проектни предложения, е средата на 2013 г., за да може след това да има достатъчно време оценителната комисия да разгледа получените проектни предложения и да бъдат сключени договори с одобрените кандидати.   
2. В случай, че кандидат сключи договор по настоящата процедура през юни 2012 г. и е заложил в план-графика си за изпълнение максималната продължителност съгласно Насоките за кандидатстване (24 месеца), то срокът му за изпълнение на проекта е до юни 2014 г.  
3. Съгласно заповед на ръководителя на Договаращия орган от 30.08.2011 г. оценката на постъпилите проектни предложения по процедурата се извършва на всеки три месеца. В тази връзка сесиите за оценка на проектни предложения за 2012 г. са, както следва:

· 28.12.2011 г. – 29.03.2012 г.

· 28.03.2012 г. – 28.06.2012 г.

· 29.06.2012 г. – 28.09.2012 г.

· 29.09.2012 г. – 28.12.2012 г.  
